KOŠICE. Výučbu a vedeckú činnosť na Univerzite Pavla Jozefa Šafárika (UPJŠ) v Košiciach bude počas tohto týždňa hravou formou spoznávať 54 žiakov základných škôl z Košického kraja.
Pestrý program detskej Univerzity bez hraníc pre nich začína dnes a skončí v piatok 4. júla slávnostnou promóciou s prevzatím absolventských diplomov.
Medzi žiakmi 5. a 6. ročníka základných škôl, ktorí navštívia rôzne pracoviská univerzity, je aj desať detí z detských domovov.
Pestrý program
Čaká na nich bohatý program na každej z piatich fakúlt UPJŠ - lekárskej, prírodovedeckej, právnickej, filozofickej a fakulte verejnej správy.
Súčasťou Univerzity bez hraníc, ktorá je postavená na filozofii celodenného tábora, bude aj vystúpenie Folklórneho súboru Hornád, návšteva Univerzitnej knižnice, či športové popoludnia. Podujatie sa koná už štvrtý rok.
"Univerzita bez hraníc je pre deti príležitosť spoznať v rámci zaujímavého prázdninového programu výučbu na univerzite, čo ich možno v budúcnosti ovplyvní aj pri výbere povolania. Podujatie organizované Univerzitou Pavla Jozefa Šafárika v Košiciach má aj charitatívny rozmer, keďže sa doň zapojí desať detí zo sociálne vylúčených skupín, ktoré majú zvyčajne menej možností na sebarealizáciu, s cieľom podporiť rozvoj ich talentu, schopností a zručností," uviedol rektor univerzity Ladislav Mirossay.
Na lekárskej fakulte sa deti napríklad dozvedia o dôležitosti ústnej hygieny a správnych hygienických návykoch, naučia sa tiež poskytovať prvú pomoc.
Na právnickej fakulte im priblížia takzvaný Opičí proces, ktorý predstavuje spor týkajúci sa vyučovania Darwinovej evolučnej teórie na školách.
Deti nahliadnu tiež do niektorých tajov matematiky, fyziky, informatiky, geografie, chémie či biológie, zistia, čím sa zaoberá politológia alebo sa budú zamýšľať nad tým, kto sú najvyšší predstaviteľmi štátu, miest a obcí.
"Deti sa naučia rozlúštiť tajné šifry, vyskúšajú, aké to je hrať tenis s mydlovými bublinami a zistia aj to, prečo pri krájaní cibule plačeme. Fanúšikovia počítačov si budú môcť naprogramovať vlastný vtipný multimediálny príbeh s fotkami a zvukmi," priblížila vedúca Úseku pre propagáciu a marketing UPJŠ Jana Oleničová.
Okrem toho sú na štyri popoludnia pripravené pre deti rôzne športovo-animačné aktivity na univerzitnom Ústave telesnej výchovy a športu.
"Naši pracovníci si pre deti pripravili množstvo známych, ale i menej známych hier a súťaží, pričom každý deň sa bude niesť v inom duchu," hovorí riaditeľka ústavu Alena Buková.
Po skončení spoločných aktivít bude deti z detských domovov, keďže sú ubytované v študentských domovoch UPJŠ, čakať ďalší program, pripravený podľa ich záujmu, napríklad netradičné kino, tvorivé dielne, či večerná prechádzka mestom.